
num : eo  tamen  testari  velim , amicitiam  tuam 

DISPUTATIO  PHYSIOLOGICA 
INAUGURALIS 

DE  VOMITU. 


Deliberare  uiilia,  mora  tutissima  est. 

Seneca. 


Ut  auctor,  de  ventriculi  vel  munere  vel  incom- 
modis disserere  aggrediens,  ejus  incepti  ratio- 
nem redderet,  vix  ullo  tempore  postulatum  esset ; 
et  vel  minime  hisce  diebus  exigi  videtur,  cum 
jam  tandem  inceperunt  medici,  tanti  morbos 
ventriculi  facere,  quanti  semper  functiones  aesti- 
marunt. 

Res  de  qua  mihi  in  animo  est  quaedam  scri- 
bere, multa  indagatione  digna  complectitur: 
qualia  sunt,  ratio  causaeque  illius  actionis  quam 
vomitum  nominamus;  — in  quot  quantisque 
morbis  aegros  fatiget ; — quomodo  ei  sit  occur- 
rendum ; — et  quoties  ad  eundem  ut  ad  reme- 

dium  confugiendum  sit.  Cum  tamen  spatium 
paullo  arctius  praebeatur,  non  nisi  de  priore  hic 
disserendum  esse  arbitror.  Illi  igitur  assidens, 
primum  de  vomitu  ipso,  postea  de  causis  ea- 
rumque  ratione,  pauca  proponam. 


DE  VOMITU  QUIBUS  VIRIBUS 
EFFICITUR. 

In  limine  significandum  puto,  me  nulla  experi- 
menta cruciatis  bestiis  prolaturum  esse.  Non 
igitur  ea  immania  aut  vana  prorsus  judico.  E 
contrario,  satis  constat  multa  scrutatu  dignissi- 
ma non  aliter  in  lucem  proferri.  Nec  tamen  est 
inficiandum  quod  medici  interdum  crudelitatis 
jure  teneantur : ad  quam  criminationem  prae- 
cavendam, decet  physiologos  inceptis  consilium 
semper  praeponere  ; aliorum  experimenta  dili- 
genter explorare  ; et  prae  omnibus  cavere  ne 
inania  hoc  modo  persequantur.  Ego  igitur,  cum 
alios  auctores  rationem  vomitus  accurate  et  sub- 
tiliter experimentis  indagasse  intelligo,  satius 
esse  duco  eorum  operis  inniti,  quam  easdem  aut 
similes  suscipere. 

Ventriculus  est  saccus  musculosus,  ita  in  ven- 

tre  positus,  ut  aliis  musculis  facile  comprimi  po- 
test. Inter  hos  praecipui  sunt,  Septum  Trans- 
versum et  Musculi  Abdominis.  Licet  igitur 
conjectare  quod  vomitus  effici  soleat,  vel  horum 
musculorum  vel  ipsius  ventriculi  contractione. 
Nec  inter  se  consentiunt  medici  quomodo  res  se 
habeat.  Ab  aliis  ventriculo,  aliis  septo  et  mus- 
culis abdominis,  fere  omnino  tribuitur : sunt 
etiam  qui  inter  has  opiniones  mediam  amplec- 
tuntur. 

Omnium  qui  de  hac  re  disputarunt  sententias 
hic  perscribere,  vix  operae  pretium  foret.  Ex 
aliis  libris  eas  satis  percipere  licebit : * rem  igi- 
tur brevi  praecidam.  Ante  Bayle  et  Chirac,  vix 
in  dubium  vocatum  est  quod  a veteribus  tradi- 
tum erat,  nempe  vomitum  a ventriculo  fere  om- 
nino perfici.  His  autem  longe  aliter  persuasum 
est,  cum  ventrem  canis  inciderant,  ita  ut  visce- 
ra inter  vomendum  intueri  possent : eorumque 
opinioni  non  pauci  assenserunt.  Postea,  multi 
et  praeclari  veterum  propugnatores  extiterunt ; 
inter  quos,  Wepfer,  Lieutaud,  et  primus  ante 


* Praesertim  ex  “ Memoire  sur  le  Vomissement,”  a Ma- 
gendie ; et  ex  capite  quod  “ Vomissement”  inscribitur,  in 
“ Dict.  des  Sciences  Medicales.” 

omnes  Haller,  auctoritate  ita  valebant,  ut  sen- 
tentia* adversariae  memoria  fere  deleta  est.  Con- 
stat denique,  physiologum  nostrae  aetatis  inde- 
fessum eandem  sententiam  nuper  strenue  vindi- 
casse. 

Magendie  sedulo  iteravit  experimenta  quae  a 
Bayle  et  Chirac  peracta  fuerant,  aliaque  quam 
subtilissima  instituit : et  cum  aliqui  putarunt 
controversiam  his  experimentis  omnino  dirimi, 
ea  nunc  breviter  enarrare  juvabit. 

1.  Cani,  post  vomitorium  ingestum,  incisum 
est  abdomen,  ita  ut  facile  cerneretur  ventricu- 
lus ; qui,  urgente  postea  vomitu,  minime  se 
contrahebat ; intestinis  autem  et  jecinori  illum 
vehementer  comprimentibus  manifeste  cedebat. 
Postea,  tunicae  ejus  repertae  sunt  prorsus  laxa- 
tae. 

2.  Vomitorio  in  venam  injecto,  ventriculus  e 
corpore  eductus  est  quamprimum  canis  vomere 
inciperet : nec  ille  igitur  vomitum  moliri  desiit; 
ventriculo  interea  penitus  quiescente. 

3.  Eodem  iterato,  ita  tamen  ut  ventriculus 
omnino  excideretur,  canis  eadem  vomendi  moli- 
mina exhibuit. 

4.  VesicA  suilla,  aqu&  fere  repleta,  loco  ven- 

triculi  suffecta,  canis  aquam  protinus  vomitu 
ejecit. 

Magendie  ratus  hisce  experimentis  ostendi, 
quid  ventriculus,  quid  cseteri  musculi  inter  vo- 
mendum praestent,  non  adhuc  laborare  desiit. 
Ut  inter  diaphragma  et  musculos  abdominis 
discerneret,  haec  insuper  peregit. 

5.  Adhibito  ut  antea  vomitorio,  nervos  phre- 
nicos in  collo  discidit.  Quo  facto,  canis  languide 
vomuit. 

6.  Musculos  abdominis  a peritonaeo  abscidit ; 
nec  ita  vomitum  prohibuit : quo  urgente,  vis- 
cera diaphragmate  manifeste  deorsum  cogeban- 
tur ; ventriculus  autem  nullo  modo  se  contra- 
hebat. 

7.  His  duobus  simul  peractis,  canis  vomere 
ne  quidem  conatus  est. 

Visis  igitur  quae  ita  breviter  memoravi,  Ma- 
gendie veterum  opinioni  caute  et  modeste  obsti- 
tit : hic  autem,  ut  saepe  fit,  discipuli  praecepto- 
rem anteirunt  ; doctique  Academiae  Gallicae 
Socii  non  dubitarunt  pro  comperto  habere,  ven- 
triculum inter  vomendum  penitus  quiescere : 
nec  mirum  plurimos  pene  in  eandem  ire  senten- 
tiam. Alii  tamen  Haller  veteresque  falli  nega- 

runt ; dum  quibusdam  videbatur  nec  his  nec 
illis  omnino  assentire. 

Ut  lectori  enucleate  ostendam  quae  ad  litem 
dirimendam  prosint,  ea  quodammodo  ordinare 
juvabit.  Prospiciendum  est  igitur,  Imo,  Quae 
sit  inter  vomendum  conditio  earum  partium  quae 
ad  vomitum  conferre  dicuntur. — 2do,  Quid  ori- 
atur, iisdem  vel  ereptis  vel  resolutis. — 3tio, 
Quae  sint  earum  fabrica  et  officia  solita. — 4to, 
Quid  eveniat  quandocunque  vitiis  exercentur. 
— Denique,  juvabit  habere  rationem  vomitus  di- 
versis modis  concitati. 

1.  Incipiam  igitur  a ventriculo.  Testibus 
Bayle,  Chirac,  et  Magendie,  constat  canis  ven- 
triculum inter  vomendum,  vel  nullo  modo  se 
contrahere,  vel  longe  imbecillius  quam  ut  ad 
vomitum  faciendum  valeret.  Haller*  autem 
longe  aliter  visum  est : ciun  enim  ventriculum 
quasi  complanatum  videret,  eum  in  vomitu  se 
contrahere  arbitratus  est.  Fatendum  est  ta- 
men, virum  illum  eximium  vix  qua  solet  perspi- 
cuitate rem  enarrare  : ita  ut  opinari  liceat,  vel 
quod  ventriculus  se  contrahebat,  vel  quod  aliis 


* Elementa  .Physiologice,  Tom.  VI. 

partibus  comprimebatur.  Nec  minus  rejicio 
Portal  testimonium  de  iis  quae  vidit  apud  canem 
post  arsenicum  ingestum.  Illi  quidem  ipsi  per- 
suasum fuisse  videtur,  ventriculum  per  se  ad 
vomitum  non  valere,  nisi  veneno  offensum. 

Quoad  septum  transversum  musculosque  ab- 
dominis, quantum  in  vomitione  praestent,  ex  ex- 
perimentis quae  supra  posui,  intelligere  licebit. 
Patet  enim,  ventriculo  e corpore  exciso,  canem 
nihilominus  vomere  conatum  esse  ; et  etiam,  ex 
vesica  in  ejusdem  locum  suffecta,  aquam  vomitu 
ejecisse.  Non  me  latet  hisce  experimentis  oppo- 
ni posse,  qubd  vomitus  apud  bestias  ita  crucia- 
tas, minime  eodem  modo  perficiatur  ac  apud 
easdem  integras.  Concedo  hoc  non  prorsus  re- 
jiciendum esse,  ita  tamen  ut  plane  comprobatum 
esse  judicem,  vomitum,  quiescente  ventriculo, 
perfici  posse.  Dicat  aliquis,  Id  certe  verum  est 
quoad  canes,  sed  non  ideo  quoad  homines.  Re- 
spondeo, non  tantum  inter  eos  discriminis  esse 
quod  ad  corporis  fabricam,  ut,  comperta  apud 
illos  vomitus  ratione,  de  his  idem  concludere 
non  liceat. 

2.  Quid  evenit  cum  pars  aliqua  vel  erepta  vel 
resoluta  fuerit,  ex  iisdem  experimentis  percipere 

licebit.  Imprimis  constat  vomitum,  exciso  ven- 
triculo, nequaquam  prohiberi.  Nec,  me  judice, 
hoc  vel  minime  infirmat  id  quod  a Lieutaud  pro- 
latum est ; scilicet,  ventriculum  paralysi  solutum 
ad  vomitum  non  valere.  Ad  hoc  refellendum, 
sat  erit  cujusdam  auctoris,*  et  illius  quidem  ve- 
terum non  ignavi  propugnatoris,  opinionem  ci- 
tare. Secundum  illum,  Lieutaud  primum  dixit 
ventriculum  paralysi  laborare,  quia  ad  vomitum 
non  valeret ; dein  affirmavit  aegrum  vomere  non 
posse,  quia  ventriculus  paralysi  afficeretur  ! 

A Lieutaud  non  secus  ac  a Magendie  accepi- 
mus, canem  vomere  posse  post  musculos  a peri- 
tonaeo abscissos ; vix  autem  vomitum  moliri 

« 

post  secatos  in  collo  nervos  phrenicos  ; et  ne 
vel  molimina  facere,  si  haec  duo  experimenta 
simul  confecta  fuerint. 

Quid  a cerebri  noxis  quoad  vomitum  evenire 
solet,  nunc  indagare  plane  liceret.  De  eo  tamen 
postea  disceptare,  satius  esse  judico. 

3.  Spectata  ventriculi  structura,  tergorisque 
ejus  carnosi  tenuitate,  vix  magna  se  contrahendi 
facultate  instructus  esse  videbitur.  Nec  sane  ad 


* Bourdon  ; dc  quo  mox  sermonem  habebo. 

lianc  augendam  valent  (quod  aliqui  docuerunt) 
fibrarum  series  interruptas ; quarum  profecto 
ratio  longe  alia  adest,  nempe  ut  ulla  sacci  pars, 
quiescentibus  caeteris,  contrahi  possit.*  Fabrica 
igitur  officio  penitus  idonea  esse  videtur  : hodi- 
erni enim  docent,  cibos  non  ob  ejus  contraction- 
em intra  ventriculum  commisceri,  sed,  fibris  mus- 
culosis vicissim  se  contrahentibus,  sensim  per 
curvaturam  majorem  ad  pylorum  detrudi. f Lu- 
benter  concedimus  vim  musculosam  apud  pylo- 
rum aliquanto  esse  majorem  ; unde  fit  chymum 
in  duodenum  facile  demitti ; et  fortasse,  bilem 
e duodeno  in  ventriculum  motu  inverso  protru- 
di. Sed  ineptum  esset  inde  putare,  quod  ulla  res 
possit  hoc  modo  e ventriculo  in  gulam  projici. 
Consideratis  igitur  ventriculi  officio,  fabrica,  et 
etiam  forma,  vix  fidem  habebimus  opinioni  eo- 
rum qui  putant,  vi  ejus  musculosa,  illos  tam  ve- 
hementes subitosque  perfici  motus,  in  quibus 
vomitum  plerumque  consistere  liquet. 


* Mihi  in  mentem  venit  praeceptorem  eximium  Jo.  Aber- 
nethy,  non  aliam  de  fabrica  musculorum  abdominis  rectorum 
rationem  proferre. 

f Vide,  inter  alios,  Wilson  Philip  “ On  Indigestion.” 

Non  me  latet,  ventriculum  post  mortem  ali- 
quando magnopere  coarctatum  reperiri.*  Sed 
plane  apparet  quod  magnum  sit  discrimen  in- 
ter coarctationem  quae  ab  inflammatione  sensim 
oritur,  eandemque  in  vomitu  subito  factam. 
Quod  ad  illam  ventriculi  figuram  quae  nomina- 
tur “ the  hour-glass  contraction,”  et  quae  non 
raro  post  mortem  reperitur,  nulla  praecedente 
inflammatione, — non  intelligo  qua  ratione  talis 
contractio  ad  vomitum  conferre  potest. 

De  septo  transverso  musculisque  abdominis, 
• longe  aliter  ac  de  ventriculo,  judicandum  esse 
arbitror . Illi  enim,  fibris  carnosis  multo  crassi- 
oribus instructi,  ad  motus  subitos,  celeres,  et 
vehementes,  idonei  esse  videntur.  Iis  igitur, 
vel  per  se  valentibus,  vel  cum  aliis  conjunctis, 
spiritus  plenior  trahitur  et  redditur,  alvus 
astrictior  dejicitur,  infans  inter  parturiendum 
expellitur,  herniae  saepe  detruduntur,  pondera 
vel  gravissima  abdomini  superimposita  a qui- 
busdam sustinentur.  Nec  aliter,  tussis,  singul- 
tus, sternutamenta,  et  similia,  moveri  solent. 


* Vide  Broussais  <f  Ilistoire  des  Phlegmasies,”  tom.  II. 
Baillie  “ Morbid  Anatomy,”  et  multos  alios  auctores. 

Vix  autem  in  dubium  vocari  potest,  vomitum 
tales  motus  longe  magis  referre,  quam  quos  in 
concoctione  ventriculus  efficere  solet. 

Milii  de  diaphragmate  et  musculis  abdominis 
disserenti,  nequaquam  praetereundum  est  quod 
a Lieutaud  objectum  fuit.  Eo  judice,  nobis 
semper  liceret  ad  arbitrium  vomitum  evocare, 
si  per  illos  efficeretur  musculos.  Satis  revera 
constat,  nos  spiritum  lentius  citiusve  ad  volun- 
tatem ducere,  nec  minus  tussim,  singultum,  et 
etiam  sternutamenta,  quodammodo  saltem,  ar- 
bitrio evocare  ; perpaucis  contra  concessum  esse 
ad  arbitrium  vomere.  Argumentum  igitur  non 
prorsus  rejicio  : e contra,  pro  certo  habeo,  ven- 
triculum inter  vomendum  non  esse  saccum  in- 
ertem, sed  cum  aliis  musculis  ita  consentire,  ut 
vel  illis  opem  aliquanto  ferat,  vel  saltem  iis  ur- 
gentibus non  obsistat.  Hoc  concesso,  satis  in 
aperto  erit,  vomitum  plerumque  non  posse  ar- 
bitrarium esse. 

4.  Nunc  inquirendum  est  quid  eveniat,  labo- 
rantibus illis  partibus  quibus  vomitus  perfici 
dicitur.  Hanc  autem  indagationem,  quoad  mus- 
culos abdominis  et  diaphragma,  vix  inire  lice- 
bit ; de  ventriculo  facilius  explorabitur.  Res 

majoris  videtur  esse  momenti,  eo  qu6d  Bourdon 
cuidam  occasionem  praebuerit,  Magendie  paullo 
vehementius  adversandi.  Ille  disputationem  de 
vomitu  satis  elaboratam  edidit,  huic  plerumque 
innixam  argumento  : Quaedam  in  valetudinario 
graviter  se  habens,  vomere  interdum  frustra 
conata  est : jam  demum  emortua,  incisoque 
corpore,  repertus  est  ventriculus  ex  toto  schir- 
rosus  ; tergoribus  ejus  ad  tres  vel  quatuor  line- 
as tumefactis,  sed  ita  ut  tunica  carnosa  prorsus 
diruta  videretur.  Cum  tamen  aquam  injectam 
Bourdon  manibus  facile  exprimeret,  non  dubi- 
tavit pro  comperto  habere,  ventriculum  ad  vo- 
mitum plurimum  conferre.  Perperam  enim  pu- 
tavit, quia  aquam  e ventriculo  ita  vitiato  ma- 
nibus exprimere  valeret,  musculos  abdominis  et 
diaphragma  idem  efficere  potuisse,  si  ab  iis  vo- 
mitus moveri  solet.* 

Est  praeterea  aliquid  eodem  auctore  prodi- 
tum, quod  tacere  nolo,  licet  ad  hunc  locum  lion 


* Raro  fit  ventriculi  fabricam  ita  vitiari.  In  “ Edin- 
burgh  Med.  and  Surg.  Journal/’  toni.  XV.,  narratur  a J. 
Paxton,  sc  cujusdam  corpus  incidentem,  cui  paullo  ante 
mortem  frustra  data  erant  vomitoria,  ventriculum  scliirro 
et  gangraena  vehementer  corruptum  vidisse. 

omnino  pertineat.  Ratus  se  jam  satis  ostendis- 
se, ventriculi  contractionem  ad  vomitum  pluri- 
mum conferre  ; nec  inscius  M agendi  e experi- 
menta huic  opinioni  vehementer  obsistere,  iis 
intento  animo  incubuit,  ut  errorem  aliquem  re- 
tegeret ; nec  frustra  videlicet : notavit  enim 
duas  tantum  aquae  portiones  e vesica  suilla  ex- 
pelli, unam  retineri.  Hinc  igitur,  illo  judice, 
satis  liquet  ventriculum  ad  vomitum  conferre. 
Haec  ratio,  quam  sit  inanis,  magis  in  aperto  est 
quam  ut  de  illa  disceptare  vellem.  Ad  eam  pe- 
nitus refellendam,  sat  erit  dicere  quod  Magen- 
die,  experimentum  postea  faciens,  vesicam  om- 
nino exhaustam  vidit.* 

Quoad  Bourdon,  hoc  postremo  dicere  liceat ; 
eum  longe  melius  fecisse,  si  paullo  studiosius 
Magendie  librum  perlegisset,  antequam  ita  ve- 
hementer obsisteret  opinioni  quae  in  illo  nequa- 
quam inveniri  potest ; nempe,  ventriculum  inter 
vomendum  penitus  quiescere. 

5.  Si  vomitum  diversis  modis  concitatum  ob- 


* Vide  caput  antea  citatum,  in  “ Dict.  des  Sciences  Me- 
dicales.” 

servamus,  qusedam  ad  rem  pertinentia  invenie- 
mus. 

Compertum  est,  injurias  capiti  illatas  vomi- 
tum plerumque  ciere,  nisi  ita  sint  graves,  ut 
aeger  comate  prorsus  opprimatur.  Unde  fit  me- 
dicum, cum  res  in  dubio  sit,  prout  vomitus  vel 
absit  vel  urgeat,  prognosin  saepe  statuere.  De 
comate  praeterea  constat,  vomitum  non  solum 
non  ultro  evenire,  sed  ne  quidem  adhibitis  vo- 
mitoriis ; ita  ut  proditum  est,  inflammationem 
lethalem  his  interdum  excitari,  si  ad  vomitum 
movendum  non  valeant.*  Cum  autem  non  ad- 
huc demonstratum  est,  ventriculi  motus  ob  lae- 
sum cerebrum  impediri,  et  cum  patet  quod  cere- 
brum diaphragmati  et  musculis  'abdominis  om- 
nino praesideat,  judico  vomitum  ab  his  magna 
saltem  ex  parte  perfici. 

Contingit  nonnunquam,  cum  aliquis  vomere 
frustra  conatus  fuerit,  tussim  denique  moveri : 
nec  mirum,  si  concessum  fuerit  vomitum  iisdem 
musculis  aliquatenus  perfici,  quibus  tussim  mo- 
veri constat.  Hac  autem  mota,  solet  vomitus 


* Vide  “ Gulstonian  Lecture,”  a Doctore  R.  Harrison. 

vel  aliquandiu  vel  omnino  cessare.  Hujus  rei 
rationes  diversas  reddere  liceret ; quarum  hanc 
unam  a Bourdon  prolatam  recensebo  : nempe, 
conatus,  licet  ad  vomitum  non  valeant,  efficere 
tamen  ut  quae  ventriculum  offendebant  deorsum 
propellantur. 

Saepius  autem  fit,  vomitum  tussi  vehemente 
excitari ; quod  pueris  pertussi  laborantibus  prae- 
sertim contingere  solet.  Nec  obscura  videtur 
esse  causa,  si  id  quod  supra  posui  concessum  sit, 
nempe,  iisdem  musculis  et  tussim  et  vomitum 
aliquatenus  saltem  peragi.  Quinetiam,  eadem 
est  in  promptu  causa  nauseae  quae  interdum  sen- 
titur inter  exscreationem  pituitae  tenacioris. 

Hic  quoque  id  memoravisse  juvabit  quod  na- 
vigantes nausea  fatigati  experiri  solent ; qui, 
cum  alvum  dejicere  conantur,  vomere  etiam 
saepe  coguntur : cujus  rei  rationem  reddere 
plane  supervacaneum  foret. 

Constat  eos  quos  ruminatio,  pyrosis,  aut  dys- 
pepsia male  habet,  saepe  cibum  aut  humorem 
facillime  e ventriculo  ejicere  ; unde  aliqui  puta- 
runt ostendi,  quantum  ad  vomitum  ipse  ventri- 
culus conferat : mihi  autem  videtur  longe  veri- 
similius esse,  hos  tam  subitos  motus  a diaphrag- 

mate  et  musculis  abdominis,  quam  a ventriculo, 
perfici. 

Nec  aliter  judicandum  puto  de  humore  qui, 
iis  jam  animam  efflantibus,  per  os  naresque  in- 
terdum ejicitur.  Cujus  rei  causa,  nisi  sit  motus 
ille  extremus  et  idem  convulsivus  musculis  spi- 
ritus peractus,  penitus  me  latet. 

Supra  dixi,  vomitum  apud  quosdam  ad  arbi- 
trium evocari.  Hoc  saepe  usu  quodammodo  fit, 
et  iis  praesertim  qui  gulae  nimis  dediti  sunt.  In- 
terdum autem  a natura  concessum  esse  videtur, 
ut  juveni  de  quo  loquitur  Richerand,  qui  judi- 
cat se  hinc  rationem  habere,  cur  putet  satis  a 
Magendie  ventriculo  non  tribui.  Juvenis  ille, 
valetudine  utens  optima,  ab  infantia  ad  arbi- 
trium vomere  potuit ; sed  ita  ut  inter  vomen- 
dum, musculi  abdominis  nequaquam  se  contra- 
here videantur.  Nec  mirum  si  putetur  ventri- 
culi munus  plane  ostendi ; quod  tamen  in 
discrimen  jure  vocari  arbitror.  Licet  enim  con- 
jectare, vomitum  a septo  transverso  praesertim 
peragi ; quod  Magendie  experimenta,  et,  me  ju- 
dice, Portal  quoque,  plurimum  firmare  videntur. 
Si  autem  Richerand  concedatur,  septum  fere 

nihil  ad  vomitum  conferre,*  ideoque  ventricu- 
lum, quoad  hoc  saltem  exemplum,  munus  om- 
nino perficere  ; in  aperto  erit,  aliquid  ventriculo 
tribui  quod  ejus  naturae  plane  repugnat,  nempe, 
ut  arbitrio  obsequatur.  Quo  viso,  minime  con- 
cedo ut  ab  hoc  exemplo,  de  vomitus  ratione  ju- 
dicetur. 

Spectatis  igitur  argumentis,  quibus  praecipue 
inniti  videntur  sententiae  de  vomitu  prolatae, 
nunc  denique  judicandum  est  quid  ex  iis  omni- 
bus colligere  liceat.  Satis  autem  constat  hoc 
non  temere  esse  faciendum  ; et  quia  de  re  ali- 
quanto difficili  judicandum  est ; et  quia  satis 
superque  compertum  est,  aditus  ad  veram  noti- 
tiam iis  praesertim  occludi,  qui  conjecturam  in 
experientiae  loco  habent.  Perspecta  corporis 
humani  natura  ; — e quot  et  quam  variis  constet 
partibus  ; — quanta  et  quam  diversa  ab  his  prae- 
stentur munera ; — quam  conjuncte  sed  tamen 
obscure  alia  aliis  innectantur  ; — quantasque  mu- 


* Inter  alia  testimonia  praeclaro  illo  indicata,  plurimi 
videtur  facere,  qubd  aves  rapaces  facillime  vomeant,  cum 
tamen  iis  non  sit  septum  transversum.  Esto : nec  minus 
in  aperto  est  quod  spiritum  ducant : non  igitur  in  dubium 
vocatur,  septum  apud  homines  spiritui  inservire. 

tationes  totum  fere  corpus  assidue  subeat ; satis 
in  aperto  erit,  ut  de  illo  muneribusque  ejus  non 
sit  quicquam  facile  statuendum.  Longe  igitur 
magis  e physiologia  erit,  quae  plane  reperta  sunt 
indicare,  quaeque  adhuc  veritati  caliginem  ob- 
duxerunt notare,  quam  conjecturas  ut  vel  sub- 
tilissimas proponere.  De  vomitu  certe  non  ali- 
ter reputandum  est : quomodo  enim  effici  solet, 
vix  penitus  compertum  esse  videtur.  Res  ta- 
men non  omnino  latet ; et  nunc  superest  ut  quid 
stabilitum  fuisse  videatur  breviter  ostendam. 

Constat  imprimis  vomitum,  adempto  ventri- 
culo, moveri  posse  ; id  est,  diaphragma  et  mus- 
culos abdominis  ad  illum  perficiendum  per  se 
valere.  Contra  tamen  minime  liquet,  vomitum 
unquam  peragi,  his  quiescentibus.  Quamvis 
non  sit  plane  monstratum  quod  ventriculus  se 
contrahat  inter  vomendum,  argumenta  tamen 
non  desunt  cur  credatur  ; sed  ita  ut  illum  longe 
minus  quam  partes  alias  ad  vomitum  conferre 
judicemus. 

His  autem  positis,  an  igitur  putandum  est 
has  omnes  partes  semper  conspirare;  aut,  si  con- 
spirant, easdem  unamquamque  vires  omni  tem- 
pore conferre  ? Minime  credo, — et  plurima  jam 

proposita  respiciens,  et  corporis  naturam  repu- 
tans. Non  opus  est  verbis  ostendere,  quod  qui- 
busdam ex  ejus  functionibus  multae  partes  simul 
operam  conferunt,  quominus  unquam  impediri 
possint.  Nec  de  vomitu  aliter  est  statutum  : 
ad  quem  efficiendum,  satis  valent  quaedam  tan- 
tum e partibus,  caeteris  aut  resolutis  aut  abla- 
tis. Mihi  autem  praeterea  videtur,  has  omnes, 
vel  sano  corpore,  non  iisdem  viribus  perpetuo 
agere  ; et  praesertim,  quia  aliis  summisque  fun- 
guntur officiis : unde  evenire  potest,  ut  una- 
quaeque earum  nunc  magis  nunc  minus  ad  vo- 
mitum movendum  apta  fiat.  Quibus  autem  le- 
gibus sit  statutum,  quid  quaeque  ullo  tempore 
efficiat,  nos  adhuc  penitus  fugit.* 

Hucusque  non  nisi  de  ventriculo,  abdominis 
musculis,  et  diaphragmate,  locutus  sum.  Nunc 
disserendum  est  de  aliis  rebus  quae  ad  vomitum 
pertinent.  Inter  eas,  gula  primum  locum  jure 
sibi  vindicat,  et  quod  sit  canalis  musculosus  per 
quem  necesse  est  omnia  ejecta  iter  faciant,  et 


* Vomitus  alvi  dejectionem  quodammodo  refert.  Huic 
plerumque  inserviunt  abdominis  musculi ; quandocunque 
autem  alvus  admodum  est  soluta,  intestinum  rectum  per  se 
dejectionem  eificit. 

qubd  a parte  inferiore  ventriculum  quodammodo 
claudat,  quominus  aliquid  egredi  possit.  De  gulae 
inter  vomendum  conditione,  tres  praecipue  sen- 
tentias inire  licet : eam  nempe  aliis  viribus,  ali- 
qua saltem  ex  parte,  obsistere  ; vel  iisdem  con- 
tra opitulari ; vel  denique  eis  facile  cedere,  ipsa 
prorsus  quiescente.  Gulae  fibras  se  retro  con- 
trahere posse,  ex  eo  efficitur,  quod  bestiae  quibus 
ventriculus  ereptus  sit,  pituitam  ejicere  solent : 
nec  minus  elucet  a cibo  aliis  ve  rejectis,  quae  in 
gula  aliquandiu  retenta  fuerint.  A Legallois  et 
Beclard  accepimus,  canes  aliquando  non  nisi 
post  conatus  plurimos  vomere  : unde  colligunt, 
nec  inepte,  humorem  in  gula  cumulari,  donec 
eam  ad  contractionem  concitet.  Nec  aliter  sen- 
tiunt de  eo  quod  interdum,  conatibus  saepe  ite- 
ratis, ex  ore  tandem  erumpit  humoris  copia 
magna,  nullo  viso  musculorum  abdominis  motu. 
Utcunque  res  se  habeat  in  quibusdam  exemplis, 
satis  tamen  liquet,  ea  quae  e ventriculo  ejiciun- 
tur, non  fere  in  gula  morari.  Quoad  vomitum 
subito  facileque  factum,  sicut  apud  eos  qui  py- 
rosi laborant,  dubitari  potest,  an  gula  quidquid 
conferat,  an  potius  omnino  quiescens  aliis  pro- 
tinus cedat.  De  gula  postremo,  non  secus  ac 

de  partibus  aliis,  ita  judico  ; naturam  his  om- 
nibus plerumque  uti,  quo  facilius  vomeatur ; 
unaquaque  tamen  earum  nunc  plus  nunc  minus, 
prout  se  habeant  quaedam  nobis  adhuc  omnino 
ignota. 

Praeter  eas  quas  jam  supra  memoravi  partes, 
aliae  sunt  subsidium  quodammodo  ferentes,  de 
quibus  sat  erit  perpauca  dicere. 

A quibusdam  accepimus,  costas  inferiores  in 
ventriculum  aliquando  urgeri : quod  procul  du- 
bio fieri  potest,  et  praesertim  eo  repleto. 

Quid  ad  rem  conferat  pharynx,  intelligi  po- 
test ex  iis  quae  de  gula  proposui. 

Palatum,  uva,  lingua,  epiglottis,  larynx,  non 
minus  inter  vomendum  quam  inter  devorandum 
consentiunt. 

De  ventriculo  disserens,  aliquid  hactenus  ta- 
cui, quod  tamen  plurimi  esse  satis  constat.  Cum 
autem  neminem  lateat,  longe  facilius  ab  expleto 
ventriculo,  quam  a fere  inani  vomeri,  res  nota- 
tu digna  vix  visa  esset,  nisi  aliquid  a Magendie 
proditum  recensere  voluissem.  Ille  enim  saepe 
vidit  in  experimentis  jam  narratis,  ventriculum 
aere  impleri  antequam  canis  vomeret ; aeraque 
postea  cum  aliis  emitti.  Unde  credit  eum  loco 
aquae  sorberi.  An  ita  solet  apud  homines  fieri, 

quandocunque  ventriculus  non  sit  satis  repletus, 
nequaquam  dicere  ausim.  Satis  tamen  constat, 
aliquos  aera  ad  arbitrium  haurire,  ita  ut  venter 
vel  plurimum  intumeat. 


DE  CAUSIS  QU M VOMITUM  MOVENT. 

Indicatis  igitur  partibus  quibus  vomitus  ef- 
fici solet,  nunc  ad  causas  ejus  venio  ; et  praeser- 
tim de  ratione  qu&  agere  videntur,  disserere  ag- 
gredior. Causae  autem  inter  se  magnopere  dis- 
crepant, quoad  naturam  et  effectus  earum,  et 
vix  minus  quoad  rationem  agendi.  Inter  eas, 
primum  locum  jure  sibi  vindicant  res  quae,  vel 
in  ventriculum,  vel  in  vasa  sanguifera  receptae, 
vomitum  excitant.  Quaedam  solummodo  ex  iis, 
a medicis  adhibitae,  Vomitoria  nuncupantur  : 
hoc  enim  nomen  neque  iis  conceditur  remediis, 
(scii,  amaris,  oleis,  etc.)  quae  interdum  sed  ra- 
rius vomitum  evocant ; neque  venenis  quae  il- 
lum plerumque  sane  movent,  sed  ita  ut  a ven- 
triculi inflammatione  prorsus  oriri  videatur.  De 
vomitoriis  dicere  licet,  vix  ulla  reperiri  auxilia, 
tam  certe  medici  consilio  respondentia.  Eorum 
tamen  natura  admodum  est  diversa  ; quod  satis 

in  aperto  erit,  collatis  ipecacuanhae  et  tartratis 
antimonii  proprietatibus  vel  physicis  vel  chemi- 
cis.  Nec  minus  differunt  quoad  tempus  inter- 
positum antequam  agant,  aut  naturam,  vehe- 
mentiam, et  diuturnitatem  effectuum  quos  gig- 
nere solent.  Quaedam  ex  iis  fere  statim  vomi- 
tum movent ; ut  sulphas  zinci  aut  cupri : alia 
non  ante  partem  horae  dimidiam  aut  quartam. 
Quaedam,  ut  tabaci  folia,  et  interdum  tartras 
antimonii,  nauseam  pariunt  molestissimam  ean- 
demque  diuturnam,  viribus  simul  magnopere 
labefactis  : alia  contra,  ut  sulphata  jam  dicta  et 
ipecacuanha,  saepe  vomitum  excitant,  vix  prae- 
cedente nausea,  dum  postea  corpus  ne  minime 
quidem  infirmatum  evadit.  Quinetiam  vomito- 
ria, non  secus  ac  alia  remedia,  diverse  agunt  pro 
corporis  ipsius  conditione.  Cum  res  ita  se  ha- 
beat, manifestum  erit,  auctorem  non  posse  ea 
quae  post  adhibitum  vomitorium  evenire  solent 
ita  enarrare,  ut  descriptio  cuique  vomitorio  pa- 
riter respondeat.  Quaedam  tamen  notatu  dignis- 
sima ordine  recensebo.  Incerto  post  datum  me- 
dicamentum tempore,  molestia  ad  praecordia, 
atque  sensus  gravitatis  aegrum  vexant : quos 
excipiunt  nausea  et  vertigines,  cum  imbecilli- 

tate  maxima  et  frigore.  Vultus  per  idem  tem- 
pus pallidus  et  contractus  fit ; dum  pulsus  de- 
bilis, nec  raro  inordinatus  evadit.  Brevi  succe- 
dunt nisus  illi  vehementes,  quibus  e ventriculo 
ejiciuntur  quae  acceperat.  Pulsus  nunc  celerior 
fit ; facies  rubescit  et  intumet ; lachrymae  et 
saliva  copiose  destillant ; et  sudor  per  totum 
corpus  saepe  prorumpit.  Suspiria  ex  imo  pectore 
vomitum  plerumque  insequuntur  ; id  quod  fere 
semper  contingit  post  spiritum  aliquandiu  in- 
terclusum. Jam  quiescente  aegro,  si  neque  ve- 
hementes neque  diuturni  fuerint  conatus,  cibi 
appetentia  brevi  adest,  et  vel  solita  major  : som- 
nus dein  plerumque  obrepit,  vires  ejus  prorsus 
refecturus.  Si  tamen  nisus  multo  post  exhaus- 
tum ventriculum  perstiterint,  nausea  et  offensio 
quaedam,  per  horas  vel  etiam  dies  plurimos, 
aegrum  saepe  fatigant.  Constat  praeterea,  hu- 
mores quosdam  post  vomitum  copiosius  secerni, 
pro  naturd  vomitorii  adhibiti ; scilicet  sudorem, 
si  tartras  antimonii ; urinam,  si  scillae  radix  ad- 
hibita fuerit.* 


* Vide  caput  “ Emetique”  inscriptum,  in  “ Dict.  des 
Sciences  Medicales.” 

Si  signa  modo  enumerata  respicimus,  eorum 
plane  licebit  duos  recensere  ordines,  vicissim  in- 
stantes. Hi  ordines,  eos  qui  in  febre  notantur, 
plurimum  referre  videntur.  In  primo  enim, 
functiones  animales  opprimuntur,  spiritus  et 
pulsus  tardiores  fiunt,  dum  sanguis  in  vasa  ex- 
trema vix  propelli  videtur  : in  secundo,  ictus 
cordis  et  arteriarum  praeter  naturam  frequentes 
evadunt,  dum  vasa  extrema  magnopere  san- 
guine turgent.  Quae  igitur  horum  omnium  ra- 
tio ? An  putandum  est  quod  ventriculus  semper 
ab  initio  male  se  habeat,  caeteris  partibus  cum 
illo  consentientibus  ; anne  potius  quod  ille,  non 
secus  ac  aliae  partes,  propter  genus  nervosum 
imprimis  vitiatum,  interdum  offendatur  ? Hoc 
vel  illud  affirmare  nequaquam  audeo  : res  tamen 
plurimi  videtur  ; et  praecipue,  visis  illis  quae  a 
Broussais  aemulisque  ejus  nuper  accepimus. 
Quid  autem  judicemus,  multum  pendebit  ex 
sententia  nostra  de  argumento  nunc  indagando. 

Jam  antea  positum  est,  vomitum  plerumque 
effici  pluribus  musculis  operam  conferentibus, 
et  praesertim  diaphragmate,  musculis  abdominis, 
et  ventriculo.  Nunc  quaerendum  est,  quomodo 
fit  hos  omnes  ita  excitari  ut  simul  agant.  Si 

illud  aliquanto  obscurum  videbatur,  hoc  certe 
magis.  Medici  fere  omnes  docuerunt,  ventriculi 
nervos  rebus  vomitoriis  offendi ; quo  fit  fibras 
ejus  musculosas  ad  actionem  inversam  cieri. 
Nec  mirum  hoc  satis  perspicuum  duci,  quamdiu 
crederetur  vomitum  ab  illo  praecipue  effici.  Cum 
autem  nuper  compertum  sit,  ventriculum  minus 
quam  alias  partes  conferre,  aliquid  praeterea  de- 
siderari videtur.  Quidam  inter  alios  rem  aggre- 
diens, haec  proponit : — “ The  irritation  of  the 
stomach  makes  a call  upon  the  brain  for  the  aid 
of  the  diaphragm  and  the  abdominal  muscles, 
in  order  to  expel  its  contents.”  * Quasi  diceret, 

hos  musculos  excitari  propter  eorum  cum  ven- 

« 

triculo  consensum.  Procul  dubio  res  aliquando 
ita  se  habet,  scilicet  quandocunque  vomitus  vel 
a ventriculo  nimis  repleto,  vel  ab  ejusdem  vitiis 
proficiscitur  : quod  autem  vomitoria  attinet,  sa- 
tis superque  a Magendie  stabilitum  est,  rem  posse 
longe  aliter  evenire.  Si  enim  musculi  abdomi- 
nis septumque  transversum  valeant  ad  humorem 
e sacco  inerti  ventriculi  in  locum  suffecto  ejici- 


* Vide  “ Gulstonian  Lecture”  Doctoris  R.  Harrison. 

endum,  necesse  erit  actionis  eorum  aliam  habere 
rationem,  praeter  consensum  cum  parte  jam 
erepta.  In  hoc  experimento,  tartras  antimonii  in 
venam  injectum  est.  Patet  abhinc  quod  hoc  sal- 
tem vomitorium  in  vasa  sanguifera  receptum, 
musculos  supradictos  ad  vomitum  perficiendum 
excitare  potest,  ventriculo  interea  penitus  erep- 
to. Est  praeterea  aliquid  unde  putare  liceat,  eos 
musculos  excitari  propter  vomitorium  in  vasa 
absorptum,  etiam  cum  in  ventriculum  receptum 
fuerit.  A Magendie  non  secus  ac  ab  aliis  accepi- 
mus, tartras  antimonii  in  canis  venas  injectum, 
vomitum  post  sexagesimam  aut  trigesimam  ho- 
rae partem  movere  ; devoratum  autem,  non  ante 
semihoram  idem  efficere.  Nec  tali  opinioni  ad- 
versatur, quod  hoc  medicamentum  aegris  datum, 
vomitum  interdum  fere  protinus  movet.  Satis 
enim  liquet,  quod  res  ingestae  citius  tardiusve 
absorbeantur,  pro  aut  corporis  universi,  aut  ven- 
triculi solius  conditione.  Quinetiam,  aliud  est 
argumentum  quod  eandem  opinionem  firmare 
videtur.  Demonstratum  est,  nonnulla  saltem  vo- 
mitoria vomitum  evocare  posse,  si  aliis  corporis 
partibus  praeter  ventriculum  aut  venas  admove- 
antur. 

Perpensis  iis  jam  prolatis,  pro  comperto  ha- 
beo, vomitum  duplici  modo  moveri  posse ; vel 
ob  aliquid  ventriculum  ipsum  solummodo  infes- 
tans, ut  cum  ille  nimis  sit  cibis  repletus,  aut  vi- 
tio quodam  laboret ; vel  ob  aliquid  e ventriculo 
aliave  corporis  parte  in  vasa  sanguifera  recep- 
tum. Desunt  experimenta  ex  quibus  liceat  no- 
tare omnia,  quae  ad  vomitum  hoc  modo  excitan- 
dum valeant.  De  tartrate  antimonii  satis  con- 
stat ; et  procul  dubio  facultas  non  ei  soli  conce- 
ditur. Si  res  ita  se  habet,  anne  igitur  putare  li- 
cebit, idem  vomitorium  eodem  modo  perpetuo 
agere  ? Vix  credo.  Constat  enim,  tartras  anti- 
monii immodice  datum,  ventriculi  inflammati- 
onem gignere  ; cui  quidem  inflammationi,  et 
non  vomitorio  absorpto,  vomitum  sequentem 
jure  tribuimus.  Idem  interdum  fit,  eodem  me- 
dicamento satis  parce  sed  tamen  incaute  adhi- 
bito ; exempli  gratia,  cum  ventriculus  ad  in- 
flammationem proclivior  fuerit.  Judico  praete- 
rea, vomitum  in  his  exemplis  propter  inflamma- 
tionem adesse,  ab  eo  quod  arsenicum,  murias 
hydrargyri,  et  quaedam  alia,  non  solent  illum 
excitare,  nisi  tanta  adhibeatur  portio,  quanta  ad 
inflammationem  gignendam  sufficiat. 

Antea  dixi,  vomitum  interdum  evocari  qui- 
busdam rebus  non  inter  vomitoria  recensitis  ; 
scilicet  oleis,  amaris,  cibis  concoctione  aegre  mu- 
tatis, aut  cibis  variis  simul  devoratis,  qui  seor- 
sum sumpti  minime  nocere  solent.  Nonnullis 
praeterea  hominibus  id  est  peculiare,  quod  cibos 
aliis  satis  gratos  protinus  evomeant. 

Vomitus  etiam  saepe  fit  ob  ventriculum  cibo 
nimis  impletum,  quod  evenire  solet  qualiscun- 
que sit  natura  materiae  assumptae  : haec  igitur 
inter  causas  vomendi  mechanicas  jure  recense- 
bitur. Causae  ejusmodi  sunt,  compressio  ven- 
triculi vehemens,  et  impetus  ei  extrinsecus  illa- 
tus. Secundum  Magendie,  si  ventriculus  edu- 
citur e ventre,  et  postea  comprimitur,  canis  vo- 
mendi molimine  statim  fatigatur;  quod  etiam 
fit,  si  ventriculus  ita  protrahitur  ut  gula  ali- 
quanto intendatur.  Abhinc  putare  videtur, 
quod  inspiratio  profunda  quae  vomitum  antece- 
dere solet,  hoc  modo  valeat.  Hanc  opinionem 
non  prorsus  rejicio  ; nec  tamen  est  inficiandum, 
eam  inspirationem  alio  modo  prodesse ; nempe 
efficiendo  ut  ventriculus  diaphragmate  demisso 
comprimatur. 

Nunc  ad  eas  causas  venio,  quae  ob  corpus 

agitatum  vomitionem  excitare  possunt ; inter 
quas,  navigatio  notatu  dignissima  videtur.  De 
ejus  ratione  multum  est  jamdiu  disputatum, 
nec  tamen  ita  ut  aliquid  pro  certo  adhuc  habea- 
tur. Nonnulli  * sentiunt  nauseam  oriri  propter 
cerebrum  concussum  : satis  autem  liquet,  eam 
plerumque  non  moveri  saltu,  equitatione,  aliis- 
que ejusmodi  motibus,  quibus  cerebrum  non  mi- 
nus concutitur,  quam  inter  navigandum.  Nu- 
per a Doctore  Wollastonf  accepimus,  causam 
esse,  impetum  sanguinis  caput  versus  auctum ; 
quod  credit  evenire,  quandocunque  prora  sub 
undas  repente  demittitur.  De  hoc  dubitare 
certe  licet ; et  praesertim  si  in  memoria  habe- 
mus, quantum  facies,  urgente  nausea,  pallescere 
solet : quod  si  concedatur,  vix  tamen  crederem 
vomitum  tali  impetu  excitari : manifestum  est 
enim,  quod  aliae  exercitationes,  quibus  corpus 
sursum  et  deorsum  vicissim  exagitatur,  quales 
sunt  saltus,  equitatio,  et  quae  sunt  simiba,  vo- 
mitum vix  unquam  evocant : dum  contra,  navis 


* Inter  hos  vide  Gilchrist,  “ On  tlie  use  of  Sea  Voy- 
ages/'  &c. 

t “ Philosopli.  Trans-,  1810, — Croonian  Lecture.” 

motio  lenis  sed  assidua,  nauseam  apud  quos- 
dam cito  gignit.  Keraudren*  credit  nauseam 
oriri,  ob  partes  intra  ventrem  jacentes  pluri- 
mum conquassatas.  Ventriculus  enim  concus- 
sus ad  motus  insolitos  excitatur,  dum  intestina 
simul  jactata,  prohibent  ne  diaphragma  qua  de- 
cet ratione  descendat ; unde  necesse  est  spiri- 
tus quodammodo  impediatur.  Adhuc  quid  opi- 
netur, satis  liquet.  Cum  autem  postea  affirmat, 
diaphragma  excitari  ad  opem  ferendam,  non  ob 
impetum  ab  intestinis  factum,  sed  ob  offensos  ner- 
vos phrenicos  ;f  et  cum  credit  vomitum  ex  laesi- 
one quadam  nervorum  circumj  acentium  £ prox- 
ime oriri,  opinio  ejus  penitus  conjecturalis  vide- 
tur. Quinetiam  Keraudren,  non  secus  ac  Wol- 
laston,  falli,  ex  eo  efficitur,  quod  motus  alii  vel 
vehementissimi  vomitum  gignere  non  consu- 
escunt. Me  igitur  judice,  minime  hactenus  con- 


* “ Essai  sur  les  Phenomenes,  &c.  du  Mal  de  Mer,” 
apud  “ Journal  de  Med.  Chir.  et  Pharm.”  1812.  Vide 
etiam  caput  cjuod  inscribitur  “ Mal  de  Mer,”  in  “ Dict.  des 
Sciences  Medicales.” 

f “ Ebranlement  des  Nerfs  Phreniques.” 

+ Recenset  nervos  epigastricos,  vagos,  splanchnicos,  et 
ganglion  semilunare. 

stat  quomodo  res  se  habeat ; attamen  non  infi- 
cior quin  ea  jam  memorata  aliquanto  ad  litem 
dirimendam  conducant.  Fateor  porro  me  non 
habere  quod  cum  fiducia  proponam  ; pauca  ta- 
men scribere  in  animo  est. 

Patet  imprimis,  nauseam  ob  navis  jactatio- 
nem oriri : quo  enim  mare  ventis  magis  turba- 
tur, eo  citior  et  diuturnior  fieri  solet.  Jactata 
autem  nave,  necesse  est  corpus  agitari ; sed  agi- 
tatione mera  nequaquam  semper  excitatur  vo- 
mitus. Aliquanto  igitur  curiosius  res  est  ex- 
ploranda. 

Neminem  latet,  ventriculum  ita  in  corpore 
esse  positum,  ut  quidam  e musculis  spiritus  ei 
superincumbant.  Actio  horum  musculorum, 
dummodo  consueta  sit,  ventriculo  minime  no- 
cet ; inusitata  autem  molestiam  parit : quod 
inter  navigandum  contingit ; jactata  enim  nave, 
corpus  agitatur  ; unde  fit  musculos  supradictos 
ratione  insolita  moveri.*  Ex  hoc,  spiritus  im- 


* Causa  non  latet  cur  hi  musculi  actionem  insolitam  ha- 
beant : nave  enim  jactata,  planum  cui  innititur  corpus  as- 
sidue mutatur ; dum  navigans  imperitus  his  mutationibus 
corpus  ejus  non  facile  accommodat. 

Quaedam  corporis  motiones  ventriculum  mirabiliter  af- 

peditur,  ventriculus  molestiam  sentit,* *  et  vomi- 
tus mox  oritur ; ventriculo,  diaphragmate,  et 
aliis  musculis,  operam  simul  conferentibus. 

Huic  rei  explicationi  plane  consentit  id  quod 
antea  memoravi,  nempe,  tussim  non  raro  vomi- 
tum ciere.  Est  praeterea  argumentum  quod 
eam  confirmare  videatur.  Si  navigans  curet,  ut 
corpus  ejus  universum  omni  navis  motioni  ac- 
curate respondeat,  vomitum  fere  semper  fugiet. 
Ita  enim  contingit,  corpore  vel  recumbente,  vel 
in  malum  innixo  : nec  aliter  sentio  de  re  omni- 
bus bene  nota,  nempe,  nauseam  consuetudine 
penitus  evitari.  Nauta  enim,  omni  navis  mo- 
tui, inscius  sane,  corpus  ejus  accommodans,  fir- 
mo pede  per  foros  cursitat,  dum  tiro  huc  et  il- 
luc perpetuo  labitur. 

Opinio  supra  prolata  non  me  adeo  occupat, 
ut  aliorum  sententias  omnino  rejicere  velim. 


ficere  videntur.  Ille  enim  sensu  insolito  interdum  vexari 
fertur,  paullulum  temporis  antequam  terrae  motus  (eartli- 
quake)  sentiatur. — Vide  “ Philosoph.  Trans.”  loco  antea 
indicato. 

* Quamvis  ventriculi  offensionis  causam  mechanicam  in- 
dicaverim, non  me  latet  aliam  proferri  posse.  Cum  enim 
nervus  vagus  in  ventriculum  et  pulmonem  dispergatur, 
liceat  conjectare  eos  inter  se  multum  consentire. 

Cerebrum,  ob  ejus  inter  navigandum  conditio- 
nem, aliquid  fortasse  confert.  Si  enim  male  se 
habet,  vel  ob  caput  jactatum,  vel  ob  spiritum 
interclusum,  ventriculum  cito  perturbabit. 

Praeter  navigationem,  alii  sunt  motus  unde 
nausea  oriri  consuescit ; quales  sunt,  motus  ille 
vacillans,  qui  lingua  vernacula  “ swinging”  vo- 
catur, corporis  circumrotatio,  in  lectica  gestatio, 
et  in  curru  vectio,  praesertim  si  facies  retrorsum 
spectat.  De  his  omnibus,  fere  eandem  ac  de 
navigatione  sententiam  propono. 

Jam  memoravi  quod  vomitus  saepe  oritur  a 
cerebro  vel  concusso,  vel  leniter  compresso.  Nec 
mirum,  cum  ventriculum  inter  et  hoc  consensus 
manifeste  intercedat.  Constat  autem,  cerebro 
vehementer  oppresso,  aegrum  non  vomere,  ad- 
hibitis vomitoriis  vel  valentissimis  : quod  antea 
posui  ita  fieri,  ob  musculos  spiritus  paralysi  ali- 
quanto occupatos. 

Neminem  latet,  vomendi  conatus  faucium  ti- 
tillatione evocari ; quod  puto  fieri  ob  consensum 
inter  has  et  musculos  spiritus  : est  enim  quo 
hoc  confirmari  videatur  : ii  qui  phthisi,  aliove 
pectoris  vitio  laborant,  dicere  solent,  causam 
tussis  esse  sensum  titillationis  apud  fauces. 

Nolo  omnino  tacere,  vomitum  saepe  oriri, 
nervis  vagis  in  collo  discissis.*  Cum  autem  hi 
nervi  plerumque  secantur  supra  nervorum  pul- 
monalium  initium,  de  causa  vomitus  dubitare 
liceat ; scilicet,  an  oriatur  ob  ventriculi  nervos 
discissos,  an  ob  spiritum  turbatum.  Magendie  f 
quidem  affirmat,  ventriculum  nequaquam  affici, 
si  nervi  vagi  infra  ramos  pulmonales  secantur. 

Inter  causas  vomitus,  memorandi  sunt  de- 
nique morbi  plurimi.  De  his  paullo  fusius  dis- 
serere, operae  sane  pretium  foret.  Cum  tamen 
spatium  minime  amplum  hic  praebeatur,  nihil 
aggrediar  nisi  ex  iis  praecipuos  ordine  recensere. 
Horum  alii,  eas  fatigant  partes  quibus  vomitus 
effici  solet : alii,  eas  quas  cum  iis  consentire 
judicamus.  Attamen  a Broussais  aemulisque 
ejus  satis  compertum  habeo,  vomitum  longe 
saepius  ex  inflammatione  ventriculi  pendere, 

i 

quam  antea  arbitrabantur  medici.  Inter  mor- 
bos ipsius  ventriculi,  licebit  enumerare  schirrum 
pylori,  et  inflammationem  tunicarum  ejus ; qua- 
rum una,  mucosa  scilicet,  saepe  vitiatur  in  cho- 


* Vide  experimenta  Philip,  Hastings,  aliisque  peracta. 
+ Precis  Elementaire  de  Physiologie. 

lera,  et  in  febribus  cujuscunque  sint  generis. 
Plurimi  morbi  viscera  occupantes,  vomitum 
gignere  solent : quales  sunt  peritonitis,  enteritis, 
hepatitis,  nephritis,  hysteritis,  colica,  hernia, 
vitiaque  omnia  quibus  intestina  vel  partim  vel 
omnino  obturantur.  Hic  etiam  juvabit  memo- 
ravisse, quod  mulieres  vomitione  saepe  exercen- 
tur dum  uterum  gerunt.  Quaedam  cerebri  noxae, 
concussio  nempe,  compressio  lenis,  et  hydroce- 
phalus,  vomitionem  excitare  consuescunt : inter 
quas,  sanguinis  profusionem  immodicam  recen- 
sere liceat.  Quod  ad  pertussim,  supra  posui  vo- 
mitum oriri  ob  musculos  spiritus  nimis  agitatos, 
et  partim  fortasse  ob  ventriculum  quodammodo 
morbo  infirmatum.  Inter  causas  notatu  dignis- 
simas, habeo  vulnera  contundentia,  eaque  prae- 
sertim digitis  extremis  illata.  Denique  enume- 
rare licebit  animi  affectus,  et  proprietates  eas 
insignes,  quae  anglice  Idiosyncrasies  vocan- 
tur. 

